“อเบอร์ดีน” ชี้ การเมืองฉุดหุ้นไทย
&#8220;อเบอร์ดีน&#8221; ชี้ การเมืองยังฉุดหุ้นไทย
2 ก.พ. 2553

“อเบอร์ดีน” ชี้ การเมืองยังฉุดหุ้นไทย 
บลจ.อเบอร์ดีน มองตลาดหุ้นไทยปีนี้ผันผวน จับตาคดีสำคัญทางการเมืองปลายก.พ.นี้ อาจกระทบการลงทุน แนะกลยุทธ์เลือกหุ้นรายตัวพื้นฐานแกร่งนายอดิเทพ วรรณพฤกษ์ รองประธานเจ้าหน้าที่บริหารฝ่ายการลงทุน บริษัทหลักทรัพย์จัดการกองทุน (บลจ.) อเบอร์ดีน (ประเทศไทย) เปิดเผยว่า การปรับตัวขึ้นของหุ้นไทยในปี 2552 ในระดับ 63% ส่งผลให้ราคาหุ้นในปัจจุบันอยู่ในระดับที่เหมาะสม ไม่ได้ถูกเหมือนปีที่ผ่านมา ดังนั้นการลงทุนในปี 2553 จะต้องเลือกหุ้นเป็นรายตัวที่มีปัจจัยพื้นฐานดี โดยเฉพาะหุ้นที่เกี่ยวข้องกับการบริโภคภายในประเทศ อีกทั้งมองว่านักลงทุนจะกลับมาให้ความสนใจหุ้นขนาดกลางและขนาดเล็กที่มีปัจจัยพื้นฐานแข็งแกร่งมากขึ้น  สำหรับปัจจัยที่สนับสนุนตลาดหุ้น คือ สภาพคล่องที่มีมากจากนโยบายการเงินที่ผ่อนคลายของรัฐบาล การฟื้นตัวของเศรษฐกิจ แต่ต้องยอมรับว่าปัจจัยเสี่ยงคือการเมืองในประเทศที่อาจส่งผลให้เกิดความล่าช้าหรือการยกเลิกแผนการใช้จ่ายของรัฐบาล และในปลายเดือนก.พ.นี้จะมีการพิจารณาคดีทางการเมืองที่สำคัญ ซึ่งอาจกระทบตลาดหุ้นได้“การเมืองที่จะร้อนแรงจริงๆ ก็น่าจะเดือนนี้ หลังจากนี้ค่อยดูกันไป แต่การเมืองก็ถือเป็นปัญหาที่อยู่คู่กับตลาดหุ้นมา 4-5 ปีแล้ว คงต้องใช้เวลาแก้ไขระยะยาว คงแก้ภายใน 1-2 เดือนคงไม่ได้ แต่หากดัชนีปรับตัวลงมาถือเป็นโอกาสของนักลงทุนระยะยาวที่จะเข้ามาซื้อหุ้น" นายอดิเทพ กล่าว ขณะที่ปัญหามาบตาพุดซึ่งมีผลกระทบมากกว่าที่คาดไว้จึงถือเป็นปัญหาใหญ่ที่ควรได้รับการแก้ไขโดยเร็ว อย่างไรก็ตามในแง่ของผลการดำเนินงานของบริษัทจดทะเบียน (บจ.) ขนาดใหญ่ในปี 2552 ที่ออกมาถือว่าใช้ได้ โดยธนาคารพาณิชย์ขนาดใหญ่ที่กองทุนของบลจ.อเบอร์ดีนลงทุนอยู่นั้นมีรายได้ลดลง 2-3% จากปี 2551 ซึ่งดีกว่าคาดการณ์ไว้ว่าจะลดลงถึง 10%  ด้าน นายพงค์ธาริน ทรัพยานนท์  หัวหน้าแผนกตราสารหนี้-ประเทศไทย บลจ.อเบอร์ดีน กล่าวว่า หากมีเหตุการณ์ทางการเมืองที่ไม่ได้คาดการณ์ไว้ ก็อาจส่งผลกระทบต่อจีดีพี อีกทั้งยังส่งผลต่ออัตราดอกเบี้ยให้ปรับตัวเพิ่มขึ้นน้อย โดยประเด็นดังกล่าวจะส่งผลบวกต่อตลาดตราสารหนี้ ซึ่งนักลงทุนจะลงทุนในสินทรัพย์ที่มีความเสี่ยงน้อย